Opetushallitus

Opetushallitus (OPH, ) on suomalainen opetus- ja kulttuuriministeriön alainen virasto, joka vastaa varhaiskasvatuksen, esi- ja perusopetuksen, aamu- ja iltapäivätoiminnan, lukiokoulutuksen, ammatillisen peruskoulutuksen, aikuiskoulutuksen, vapaan sivistystyön ja taiteen perusopetuksen kehittämisestä.

Historia
Opetushallitus syntyi 1. huhtikuuta 1991, kun keskusvirastoina toimineet Kouluhallitus ja Ammattikasvatushallitus yhdistettiin. Tarkoituksena oli keskittää kaikki opetustoimintaa koskevat asiat yhteen keskusvirastoon. Tavoitteena oli, että uusi virasto keskittyisi opetuksen tavoitteiden, sisältöjen ja menetelmien kehittämiseen sekä koulutuksen tuloksellisuuden seurantaan ja edistämiseen.

Kouluhallituksen alaisuudessa toiminut Valtion audiovisuaalinen keskus lakkautettiin vuonna 1994 ja sen tehtävät jaettiin Opetushallituksen ja Yleisradion kesken.

Kansainvälisen liikkuvuuden ja yhteistyön keskus CIMO ja Opetushallitus yhdistyvät uudeksi Opetushallitukseksi vuoden 2017 alussa.

Tehtävät
Opetushallitus muun muassa laatii opetussuunnitelmien, tutkintojen ja näyttötutkintojen perusteet sekä kehittää koulutusta ja sen tuloksellisuutta. Kehittämistyö tapahtuu oppilaitosten ja muiden sidosryhmien kanssa toteutetuissa kehittämishankkeissa. Opetushallitus myös kerää koulutusalan tietoa ja tarjoaa niitä erilaisina tietopalveluina. Opetushallitus koordinoi valtion tukemaa pitkäkestoista opettajien täydennyskoulutusta ja kehittää ja levittää oppimateriaaleja.

Suoraan Opetushallituksen hallinnon alaisena on 11 oppilaitosta, joihin kuuluvat kuusi yleissivistävää erityisoppilaitosta, kaksi kielikoulua (Helsingin ranskalais-suomalainen koulu ja Suomalais-venäläinen koulu) sekä Helsingin eurooppalainen koulu, Saamelaisalueen koulutuskeskus ja Merenkulun turvallisuuskoulutuskeskus.

Organisaatio
Opetushallitus on jaettu viiteen toimintoon:
 kokonaisjohtaminen: controller-toiminto, kokeilut ja kehittäminen, kokonaisjohtamisen palvelut ja tuki, ruotsinkielinen toiminta, viestintä
 mahdollistajapalvelut: henkilöstö ja hallinto, talous ja suunnittelu
 asiakkuudet ja tieto: koulutus ja kustantaminen, oppijan palvelut, tiedonhallinta, tietopalvelut, tutkintojen ja kieliosaamisen tunnustaminen, valtakunnalliset tietovarannot
 oppiminen ja kansainvälistymisen tuki: yleissivistävä koulutus ja varhaiskasvatus, ammatillinen osaaminen, kansainvälinen korkeakouluyhteistyö, korkeakouluopintojen kansainvälistymispalvelut, yleissivistävän ja aikuiskoulutuksen kansainvälistymispalvelut, ammatillisen koulutuksen kansainvälistymispalvelut, nuorison, kulttuurin ja liikunnan kansainvälistymispalvelut
 vaikuttavuus ja kansainvälisten asioiden koordinaatio: vaikutuskoordinaatio, kansainvälisten asioiden kokonaiskoordinaatio, opetusalan kehitysyhteistyön osaamiskeskus -yksikkö

Johtokunta 
Valtioneuvosto nimittää Opetushallituksen johtokunnan. Johtokunnan tehtävinä on
 osallistua Opetushallituksen toiminnan kehittämiseen,
 hyväksyä muun muassa toiminta- ja taloussuunnitelma sekä talousarvioehdotuksen valmistelun suuntaviivat,
 seurata ja arvioida opetussuunnitelmien perusteiden uudistamista ja kehittämistä,
 ratkaista Opetushallitukselle kuuluvat koulutuspoliittisesti merkittävät asiat sekä
 hyväksyä ja allekirjoittaa yhdessä pääjohtajan kanssa Opetushallituksen tilinpäätös ja toimintakertomus. 

Johtokunnan jäsenet 3.10.2019–30.9.2023
 Eeva-Johanna Eloranta, kansanedustaja (SDP) (johtokunnan puheenjohtaja)
 Hilkka Kemppi, kansanedustaja (keskusta)
 Emma Kari, kansanedustaja (vihreät)
 Pia Lohikoski, kansanedustaja (vasemmistoliitto)
 Mikko Ollikainen, kansanedustaja (RKP)
 Sari Sarkomaa, kansanedustaja (kokoomus)
 Kari Salminen, apulaisrehtori (perussuomalaiset)
 Teemu Hassinen, toimitusjohtaja (EK)
 Kirsi Rasinaho, koulutus- ja työvoimapoliittinen asiantuntija (SAK)
 Riina Nousiainen, asiantuntija, koulutus ja osaaminen (STTK)
 Heljä Misukka, koulutusjohtaja (OAJ)
 Markku Jahnukainen, professori (Helsingin yliopisto)
 Terhi Päivärinta, johtaja (Suomen Kuntaliitto)
 Jessica Makkonen, puheenjohtaja (OSKU ry), 1.10.2019–30.9.2020
 Iiris Hynönen, sosiaalipoliittinen asiantuntija (Suomen Lukiolaisten Liitto), 8.10.2020–30.9.2022
 Matti Tujula, asiantuntija (Sakki ry), 1.10.2022–30.9.2023 
 Hannele Kirveskoski, hyvinvointipolitiikan asiantuntija (SAMOK ry)

Lisäksi johtokuntaan kuuluvat jäseninä pääjohtaja ja viraston henkilöstön keskuudestaan valitsema henkilö ja hänen varajäsenensä.

Pääjohtajat
 Kari Pitkänen (vs.) 1.4.1991–30.4.1991
 Vilho Hirvi 1.5.1991–31.12.1994
 Rauno Jarnila (ma.) 1.1.1995–31.3.1995
 Jukka Sarjala 1.4.1995–31.12.2002
 Heli Kuusi (ma.) 1.1.2003–28.2.2003 
 Kirsi Lindroos 1.3.2003–31.12.2007
 Timo Lankinen 1.1.2008–31.12.2011
 Aulis Pitkälä 1.1.2012–15.10.2016
 Olli-Pekka Heinonen 15.10.2016–1.5.2021
 Minna Kelhä 7.6.2021–
Lähde

Lähteet

Aiheesta muualla
 Opetushallituksen kotisivu

Suomen koulutus
Opetusministeriö
Suomen valtion virastot